DECIZIA COMISIEI
din 4 august 2008
de modificare a Directivei 2001/109/CE a Parlamentului European și a Comisiei și a Deciziei 2002/38/CE, privind anchetele statistice efectuate de statele membre asupra plantațiilor anumitor specii de pomi fructiferi
[notificată cu numărul C(2008) 4070]
(2008/690/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2001/109/CE a Parlamentului European și a Consiliului din 19 decembrie 2001 privind anchetele statistice care trebuie efectuate de statele membre pentru a determina potențialul de producție al plantațiilor anumitor specii de pomi fructiferi (1), în special articolul 1 alineatul (2) paragraful al treilea și articolul 4 alineatul (2),
întrucât:
(1)
Directiva 2001/109/CE, care stabilește lista speciilor care trebuie examinate în statele membre, este pusă în aplicare prin Decizia 2002/38/CE a Comisiei din 27 decembrie 2001 de stabilire a parametrilor de anchetă și de stabilire a codului și regulilor standard pentru transcrierea într-o formă prelucrabilă electronic a datelor referitoare la anchetele asupra plantațiilor de anumite specii de pomi fructiferi (2). Decizia menționată stabilește limitele zonelor de producție care trebuie prevăzute ale codurilor lor respective și enumeră speciile de fructe și soiurile în cauză.
(2)
Din motive tehnice, Directiva 2001/109/CE ar trebui modificată în vederea actualizării anexei.
(3)
Anexa I la Decizia 2002/38/CE ar trebui modificată în vederea stabilirii limitelor zonelor de producție în Bulgaria și în România.
(4)
Măsurile prevăzute în prezenta decizie sunt în conformitate cu avizul Comitetului permanent pentru statistică agricolă instituit prin Decizia 72/279/CEE a Consiliului (3),
ADOPTĂ PREZENTA DECIZIE:
Articolul 1
Anexa la Directiva 2001/109/CE se înlocuiește cu textul din anexa I la prezenta decizie.
Articolul 2
Anexa I la Decizia 2002/38/CE se modifică în conformitate cu anexa II la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 4 august 2008.